การพัฒนาหน่วยการเรียนรู้แบบบูรณาการสาระการงานอาชีพ

เพื่อพัฒนาทักษะทางสังคมของนักเรียนที่มีความบกพร่องทางการเรียนรู้

ณัฐกานต์ แสงหิรัญ**1** สุปรียา ศิริพัฒนกุลขจร**2 และ**สันติรัฐ นันสะอาง**3**

**1,2,3ส**าขาครุศาตร์อุตสาหการ คณะครุศาสตร์อุตสาหกรรมและเทคโนโลยี มหาวิทยาลัยเทคโนโลยีพระจอมเกล้าธนบุรี

**1E-mail: nuttakan.saea@kmutt.ac.th, 2E-mail: supreeya.sir@kmutt.ac.th, 3E-mail: santirat.nan@kmutt.ac.th**

**บทคัดย่อ**

งานวิจัยนี้มีวัตถุประสงค์เพื่อพัฒนาหน่วยการเรียนรู้แบบบูรณาการสาระการงานอาชีพเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ เพื่อศึกษาผลของการใช้หน่วยการเรียนรู้แบบบูรณาการสาระการงานอาชีพที่มีต่อการพัฒนาทักษะทางสังคมของนักเรียนที่มีความบกพร่องทางการเรียนรู้กลุ่มตัวอย่างเป็นนักเรียนที่มีความบกพร่องทางการเรียนรู้ที่มีปัญหาด้านทักษะทางสังคม จำนวน 3 คน ศึกษาในระดับชั้นมัธยมศึกษาปีที่ 2 โรงเรียนเขาย้อยวิทยา เครื่องมือที่ใช้ในการวิจัยประกอบด้วยหน่วยการเรียนรู้แบบบูรณาการสาระการงานอาชีพ 3 หน่วย และแผนการจัดการเรียนรู้ 3 แผน โดยใช้การวิจัยแบบ Single Subject Design รูปแบบ A-B-A

ผลการวิจัยพบว่า หน่วยการเรียนรู้แบบบูรณาการสาระการงานอาชีพที่พัฒนาขึ้นเพื่อพัฒนาทักษะสังคมของนักเรียนที่มีความบกพร่องทางการเรียนรู้ มีความถูกต้องและมีค่าดัชนีความสอดคล้องเท่ากับ 1.00 โดยนำเทคนิคเพื่อนช่วยเพื่อนมาร่วมในกิจกรรมการเรียนรู้ โดยมีการดำเนินการบันทึกความถี่ของพฤติกรรมทักษะทางสังคมในแต่ระยะการทดลองของนักเรียนเป็นรายบุคคล วิเคราะห์ข้อมูล โดยการใช้สถิติพื้นฐาน คือ ค่าเฉลี่ย ร้อยละ และกราฟเส้น ผลการใช้หน่วยการเรียนรู้แบบบูรณาการสาระการงานอาชีพสามารถเพิ่มทักษะทางสังคมด้านการพูดคุยและการปฏิบัติตามกฎกติกาของสังคมของนักเรียนทั้ง 3 คนได้ โดยนักเรียนคนที่ 1 มีค่าเฉลี่ยพฤติกรรมการพูดคุยเพิ่มขึ้นจาก 3.00 เป็น 8.00 ครั้ง และการปฏิบัติตามกฎกติกาของสังคมเพิ่มจาก 2.33 เป็น 7.33 ครั้ง นักเรียนคนที่ 2 มีค่าเฉลี่ยพฤติกรรมการพูดคุยเพิ่มจาก 2.00 เป็น 10.33 ครั้ง และการปฏิบัติตามกฎเพิ่มจาก 2.67 เป็น 8.33 ครั้ง นักเรียนคนที่ 3 มีค่าเฉลี่ยพฤติกรรมการพูดคุยเพิ่มจาก 3.33 เป็น 10.33 ครั้ง และการปฏิบัติตามกฎเพิ่มจาก 2.66 เป็น 10.66 ครั้ง แสดงให้เห็นว่าหน่วยการเรียนรู้แบบบูรณาการสาระการงานอาชีพสามารถพัฒนาทักษะทางสังคมของนักเรียนที่มีความบกพร่องทางการเรียนรู้ได้อย่างมีประสิทธิภาพ

**คำสำคัญ:** หน่วยการเรียนรู้แบบบูรณาการ, สาระการงานอาชีพ, ทักษะทางสังคม, นักเรียนที่มีความบกพร่องทางการเรียนรู้,  
 เทคนิคเพื่อนช่วยเพื่อน

**The Develop an Integrated Learning Unit in the Occupational Content Area to Enhance the Social Skills of Students with Learning Disabilities**

ณัฐกานต์ แสงหิรัญ**1 Supreeya Siripattanakunkajorn2 and Santirat Nansaarng3**

**1,2,3Department of production Technology Education, Faculty of Industrial Education,**

**King Mongkut’s University of Technology Thonburi**

**1nuttakan.saea@kmutt.ac.th, 2E-mail: supreeya.sir@kmutt.ac.th, 3E-mail: santirat.nan@kmutt.ac.th**

**ABSTRACT**

This research aims to develop an integrated learning unit in the occupational content area to enhance the social skills of students with learning disabilities. The sample consisted of 3 students with learning disabilities who had social skills problems, studying in Mathayom Suksa 2 (grade 8) at Khao Yoi Wittaya School. The research instruments included three integrated learning units on occupational content and 3 lesson plans using a single-subject design with an A-B-A pattern.

The results showed that the developed integrated learning units on occupational content were accurate, with a consistency index of 1.00, incorporating peer-assisted learning techniques in the learning activities. The frequency of social skills behavior in each experimental phase was recorded for individual students. Analyze data By using basic statistics, namely averages, percentages, and line graphs. Implementing the learning units could increase social skills in terms of conversation and following social rules for all three students. Student 1 had an average frequency of conversational behavior increased from 3.00 to 8.00 times, and rule-following behavior increased from 2.33 to 7.33 times. Student 2 had an average conversational behavior increased from 2.00 to 10.33 times, and rule-following increased from 2.67 to 8.33 times. Student 3 had an average conversational behavior increased from 3.33 to 10.33 times, and rule-following increased from 2.66 to 10.66 times. All results indicate that the integrated learning units in the occupational content area can effectively develop the social skills of students with learning disabilities.

**Keywords:** Integrated learning unit, Occupational content area, Social skills, Students with learning   
 disabilities, Peer-assisted learning techniques

**บทนำ**

การจัดการศึกษาขั้นพื้นฐานที่มีคุณภาพและตอบสนองความต้องการของผู้เรียน รวมถึงการให้โอกาสทางการศึกษาอย่างเท่าเทียมและเสมอภาคกับทุกคน ถือเป็นหัวใจสำคัญของการพัฒนาผู้เรียนให้เป็นทรัพยากรบุคคลที่มีคุณภาพ สามารถดำรงชีวิตในสังคมได้อย่างปกติสุข (กรมวิชาการ, 2548) โดยพระราชบัญญัติการศึกษาแห่งชาติ พ.ศ. 2542 แก้ไขเพิ่มเติม (ฉบับที่ 2) พ.ศ. 2545 ได้กล่าวถึงการจัดการศึกษาสำหรับบุคคลที่มีความบกพร่องทางด้านร่างกาย จิตใจ สติปัญญา อารมณ์ สังคม การสื่อสาร และการเรียนรู้ หรือบุคคลซึ่งไม่สามารถพึ่งตนเองได้ ต้องจัดให้มีสิทธิและโอกาสได้รับการศึกษาขั้นพื้นฐานเป็นพิเศษ โดยคำนึงถึงความสนใจและความต้องการของเด็กทุกคนทั้งเด็กปกติและเด็กที่มีความสามารถพิเศษ เพื่อให้ได้รับการพัฒนาอย่างสมดุล (สำนักบริหารงานการศึกษาพิเศษ, 2552)

การจัดการเรียนการสอนสำหรับนักเรียนที่มีความบกพร่องทางการเรียนรู้ ซึ่งเป็นความผิดปกติที่แสดงถึงความยากลำบากในการฟัง พูด อ่าน เขียน ให้เหตุผล และความสามารถทางคณิตศาสตร์ อันมีสาเหตุมาจากความบกพร่องของระบบประสาทส่วนกลาง และปัญหาบางอย่างอาจมีไปตลอดชีวิต (ผดุง อารยะวิญญู, 2544; ศรียา นิยมธรรม, 2546) จำเป็นต้องใช้แผนการจัดการศึกษาเฉพาะบุคคลและเน้นการสอนตามหลักสูตรแกนกลางการศึกษาขั้นพื้นฐาน พุทธศักราช 2551 กลุ่มสาระการเรียนรู้การงานอาชีพ เพื่อพัฒนาความรู้ ความเข้าใจ และทักษะพื้นฐานที่จำเป็นต่อการดำรงชีวิต (สิริพัชร์ เจษฎาวิโรจน์, 2559) โดยครูต้องรู้จักลักษณะของผู้เรียน พัฒนาเทคนิคการสอนอย่างมีประสิทธิภาพ ใช้นวัตกรรมในการดึงดูดความสนใจ และจัดกิจกรรมการเรียนการสอนให้สอดคล้องกับความสามารถที่แตกต่างกันของผู้เรียน (ศันสนีย์ ฉัตรคุปต์, 2543; อัญชลี สารรัตนะ, 2562)

โรงเรียนเขาย้อยวิทยาได้เข้าร่วมโครงการโรงเรียนแกนนำจัดการเรียนร่วมของสำนักงานเขตพื้นที่การศึกษาเพชรบุรี สำหรับในปีการศึกษา 2566 มีนักเรียนที่มีความบกพร่องทางการเรียนรู้จำนวน 3 ปัญหาที่พบ มีพฤติกรรมอาทิ เช่น ไม่สนทนาพูดคุยหรือพูดคุยกับใคร ขาดทักษะในการสร้างสัมพันธภาพที่ดีกับเพื่อนในชั้นเรียน ไม่ปฏิบัติตามกฎกติกาของสังคม ไม่เข้าร่วมกิจกรรมกลุ่ม ไม่ขออนุญาตเมื่อลุกจากที่นั่งในขณะครูยังสอน

ด้วยความสำคัญของการพัฒนาทักษะทางสังคมและการจัดการเรียนการสอนอย่างเหมาะสมสำหรับนักเรียนที่มีความบกพร่องทางการเรียนรู้ ผู้วิจัยจึงสนใจพัฒนาหน่วยการเรียนรู้แบบบูรณาการสาระการงานอาชีพ เพื่อพัฒนาทักษะทางสังคมของนักเรียนกลุ่มนี้ในโรงเรียนเขาย้อยวิทยา โดยนำแนวคิด ทฤษฎี และหลักจิตวิทยาการเรียนรู้ที่เหมาะสมมาใช้ในการจัดกิจกรรมการเรียนรู้ด้วยวิธีปฏิบัติจริง ให้นักเรียนได้ประดิษฐ์ชิ้นงานอย่างเข้าใจ เกิดประสิทธิภาพในการเรียนรู้ และได้ฝึกทักษะทางสังคม ผ่านเทคนิคเพื่อนช่วยเพื่อน (Peer-Assisted Learning) ที่ให้นักเรียนปกติช่วยสอน เตือน และดูแลนักเรียนที่มีความบกพร่องทางการเรียนรู้ในห้องเรียน ซึ่งการเรียนรู้กับเพื่อนในวัยใกล้เคียงจะทำให้นักเรียนรู้สึกเป็นอิสระ อบอุ่นใจ และสามารถสื่อสารเข้าใจกันได้ดี (Goodwin, 1995; Miller et al., 1994) และยังสอดคล้องกับปิยะธิดา ประทุมศิริ (2563) ได้ศึกษาการพัฒนาหน่วยการเรียนรู้แบบบูรณาการสาระการงานอาชีพเพื่อพัฒนาทักษะทางสังคมของเด็กนักเรียนที่มีความบกพร่องทางการเรียนรู้ โดยใช้การประเมินทักษะสังคมที่เป็นปัญหา หน่วยการเรียนรู้แบบบูรณาการสาระการงานอาชีพ ผลการวิจัยพบว่า หน่วยการเรียนรู้แบบบูรณาการสาระการงานอาชีพ สามารถเพิ่มทักษะสังคมด้านพัฒนาทักษะทางสังคมของนักเรียนที่มีความบกพร่องทางการเรียนรู้ให้ดีขึ้น และเป็นแนวทางในการพัฒนากระบวนการจัดการเรียนการสอนสาระการงานอาชีพและเทคโนโลยีสำหรับนักเรียนกลุ่มนี้ในสถานศึกษาและองค์กรที่เกี่ยวข้อง รวมถึงเป็นแนวทางในการขับเคลื่อนการจัดการศึกษาพิเศษต่อไป

**วัตถุประสงค์การวิจัย**

1. เพื่อพัฒนาหน่วยการเรียนรู้แบบบูรณาการสาระการงานอาชีพที่มีต่อการพัฒนาทักษะทางสังคมของนักเรียนที่มีความบกพร่องทางการเรียนรู้

2. เพื่อศึกษาผลของการใช้หน่วยการเรียนรู้แบบบูรณาการสาระการงานอาชีพที่มีต่อการพัฒนาทักษะทางสังคมของนักเรียนที่มีความบกพร่องทางการเรียนรู้

**สมมติฐานการวิจัย**

ทักษะทางสังคมของนักเรียนที่บกพร่องทางการเรียนรู้ หลังใช้หน่วยการเรียนรู้แบบบูรณาการสาระการงานอาชีพสูงขึ้น

**วิธีดำเนินการวิจัย**

การวิจัยเรื่อง การพัฒนาหน่วยการเรียนรู้แบบบูรณาการสาระการงานอาชีพเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ โรงเรียนเขาย้อยวิทยา ผู้วิจัยได้ดำเนินการศึกษาตามลำดับต่อไปนี้

**1. ประชากรและกลุ่มตัวอย่าง**

กลุ่มประชากรในการศึกษาครั้งนี้เป็นนักเรียนที่มีความบกพร่องทางการเรียนรู้ โรงเรียนเขาย้อยวิทยา จำนวน 16 คน โดยกลุ่มตัวอย่างเป็นนักเรียนที่มีปัญหาด้านทักษะทางสังคม จำนวน 3 คน เพศชาย 3 คน ศึกษาระดับชั้นมัธยมศึกษาปีที่ 2 โรงเรียนเขาย้อยวิทยา ประจำปีการศึกษา 2/2566 ที่ลงทะเบียนเรียนวิชาการงานอาชีพ ง 22102 ซึ่งได้มาจากการเลือกแบบเจาะจง (Purposive Sampling) โดยมีเกณฑ์ในการเลือกดังนี้ 1) เป็นนักเรียนที่ได้รับการวินิจฉัยจากแพทย์ว่ามีความบกพร่องทางด้านการเรียนรู้ และ 2) ได้รับการยินยอมจากผู้ปกครองในการเข้าร่วมการวิจัย

**2. เครื่องมือที่ใช้ในการวิจัย**

เครื่องมือที่ใช้ในการวิจัยประกอบด้วย แบบประเมินทักษะทางสังคมที่เป็นปัญหา หน่วยการเรียนรู้แบบบูรณาการสาระการงานอาชีพ จำนวน 3 หน่วย ซึ่งประกอบด้วยแผนการจัดการเรียนรู้แบบบูรณาการสาระการงานอาชีพ จำนวน 3 แผน และแบบบันทึกพฤติกรรมแบบช่วงเวลา โดยมีขั้นตอนการสร้างเครื่องมือและหาประสิทธิภาพเครื่องมือ ดังนี้

1) แบบประเมินทักษะทางสังคมที่เป็นปัญหา - ศึกษาเอกสาร วรรณกรรม และงานวิจัยที่เกี่ยวข้องกับการสร้างแบบประเมินทักษะทางสังคม ผู้วิจัยเลือกตัดแปลงแบบประเมินทักษะทางสังคมที่เป็นปัญหาของ วริศรา จุ้ยดอนกลอย (2553) จากนั้นจัดทำแบบประเมินและเสนอผู้เชี่ยวชาญจำนวน 3 ท่านเพื่อตรวจสอบโครงสร้างและเนื้อหา โดยการหาดัชนีความสอดคล้อง (IOC) ซึ่งพบว่ามีค่าดัชนี IOC = 0.92 อยู่ระหว่าง 0.67-1.00 แสดงว่าแบบประเมินมีความเหมาะสมและสามารถนำไปใช้ได้ จากนั้นให้ครูประจำชั้นและพี่เลี้ยงเด็กพิการทำการประเมินทักษะทางสังคมที่เป็นปัญหาของนักเรียนทั้ง 3 คน

2) หน่วยการเรียนรู้แบบบูรณาการสาระการงานอาชีพ - ศึกษาแผนการจัดการเรียนรู้แบบบูรณาการสำหรับเด็กที่มีความต้องการจำเป็นพิเศษและแผนการจัดกิจกรรม จากนั้นสร้างแผนการจัดการเรียนรู้แบบบูรณาการสาระการงานอาชีพที่มีเนื้อหาครอบคลุมทักษะทางสังคมประกอบด้วยหน่วยการเรียนรู้ 3 หน่วย ได้แก่ เรื่องการทำน้ำฟักทอง การประดิษฐ์ดอกลีลาวดีประดับผนัง และการทำน้ำผลไม้ผสมสมุนไพร โดยแต่ละหน่วยประกอบด้วยแผนการจัดการเรียนรู้ 1 แผน รวมทั้งหมด 3 แผน ซึ่งมุ่งพัฒนาทักษะทางสังคมด้านการพูดคุยปรึกษาหารือ การพูดโต้ตอบ และการปฏิบัติตามกฎกติกาของสังคม

นำแผนการจัดการเรียนรู้เสนอที่ปรึกษาวิทยานิพนธ์พิจารณาและปรับปรุงแก้ไข แล้วนำเสนอผู้เชี่ยวชาญจำนวน 3 ท่านเพื่อตรวจสอบความถูกต้องและหาค่าดัชนีความสอดคล้อง (IOC) ระหว่างกิจกรรมกับจุดประสงค์ ผลพบว่ามีค่า IOC เท่ากับ 1.0 ซึ่งสูงกว่า 0.5 แสดงว่าแผนการจัดการเรียนรู้มีความสอดคล้องและสามารถนำไปใช้ได้ (ชูศรี วงศ์รัตนะ และคณะ, 2545) ปรับปรุงแก้ไขตามคำแนะนำผู้เชี่ยวชาญ แล้วจึงนำไปใช้กับกลุ่มเป้าหมาย

3) แบบบันทึกพฤติกรรมแบบช่วงเวลา - ศึกษาเอกสารและงานวิจัยที่เกี่ยวข้องกับการสร้างแบบบันทึกพฤติกรรมแบบช่วงเวลา ผู้วิจัยพัฒนาแบบบันทึกพฤติกรรมจากงานวิจัยของ ปิยะธิดา ประทุมศิริ (2563) โดยการสังเกตพฤติกรรมจะใช้เวลา 50 นาที ผู้ทำการสังเกตจะบันทึกพฤติกรรมทักษะทางสังคมด้านการพูดคุยปรึกษาหารือ การพูดจาโต้ตอบ และการปฏิบัติตามกฎกติกาของสังคมใน 3 ระยะ และนำข้อมูลที่ได้วิเคราะห์ข้อมูลสถิติพื้นฐาน คือ ค่าเฉลี่ย ร้อยละ จนข้อมูลและเส้นกราฟมีแนวโน้มคงที่

**3. การเก็บรวบรวมข้อมูล**

ผู้วิจัยได้ดำเนินการเก็บรวบรวมข้อมูล ดังนี้

1) ดำเนินการเก็บข้อมูลสำรวจทักษะทางสังคมด้วยแบบสำรวจทักษะทางสังคมที่เป็นปัญหา โดยให้ครูประจำชั้นและพี่เลี้ยงเด็กพิการประเมินนักเรียนที่มีความบกพร่องทางการเรียนรู้ เพื่อใช้ข้อมูลในการวิจัย

2) ระยะเส้นฐาน (A1) - สังเกตและบันทึกพฤติกรรมการพูดคุยปรึกษาหารือ การพูดจาโต้ตอบ และการปฏิบัติตามกฎกติกาของสังคม ในคาบเรียนวิชาการงานอาชีพ จำนวน 3 ครั้ง รวมทั้งหมด 3 สัปดาห์

3) ระยะให้ตัวแปรจัดกระทำ (B) - ดำเนินการสอนตามหน่วยการเรียนรู้แบบบูรณาการสาระการงานอาชีพ รวม 3 หน่วย ได้แก่ เรื่องการทำน้ำฟักทอง การประดิษฐ์ดอกลีลาวดี และการทำน้ำผลไม้ผสมสมุนไพร สังเกตและบันทึกพฤติกรรม โดยผู้ช่วยวิจัย 3 คน ในคาบเรียนวิชาการงานอาชีพ สัปดาห์ละ 1 แผน รวม 3 แผน แผนละ 1 ครั้ง รวมทั้งหมด 3 สัปดาห์

4) ระยะระงับการให้ตัวแปรจัดกระทำ (A2) - ระงับการใช้หน่วยการเรียนรู้แบบบูรณาการ แต่มีการสังเกตและบันทึกพฤติกรรมการพูดคุยปรึกษาหารือ การพูดจาโต้ตอบ และการปฏิบัติตามกฎกติกาของสังคม ในคาบเรียนวิชาการงานอาชีพ จำนวน 3 ครั้ง รวมทั้งหมด 3 สัปดาห์

**4. การวิเคราะห์ข้อมูล**

ศึกษาความถี่ของพฤติกรรมทักษะทางสังคมในแต่ละระยะการทดลองของนักเรียนเป็นรายบุคคล วิเคราะห์ข้อมูลโดยใช้สถิติพื้นฐาน ได้แก่ ค่าเฉลี่ย ร้อยละ และกราฟเส้น (สุวิมล ดิรกานันท์, 2546; บุญชม ศรีสะอาด, 2554)

**ผลการวิจัย**

การวิจัยครั้งนี้มีวัตถุประสงค์เพื่อพัฒนาหน่วยการเรียนรู้แบบบูรณาการสาระการงานอาชีพที่มีต่อการพัฒนาทักษะทางสังคมของนักเรียนที่มีความบกพร้องทางการเรียนรู้ และเพื่อศึกษาผลของการใช้หน่วยการเรียนรู้แบบบูรณาการสาระการงานอาชีพที่มีต่อการพัฒนาทักษะทางสังคมของนักเรียนที่มีความบกพร่องทางการเรียนรู้ เป็นการวิจัยแบบ Single Subject Design รูปแบบการวิจัยชนิด A-B-A ผู้วิจัยขอนำเสนอผลการวิจัยตามลำดับดังนี้

**1. หน่วยการเรียนรู้แบบบูรณาการสาระการงานอาชีพ**

หน่วยการเรียนรู้แบบบูรณาการสาระการงานอาชีพที่พัฒนาขึ้นประกอบด้วย 3 หน่วย ได้แก่ เรื่องการทำน้ำฟักทอง การประดิษฐ์ดอกลีลาวดีประดับผนัง และการทำน้ำผลไม้ผสมสมุนไพร โดยแต่ละหน่วยประกอบด้วยแผนการจัดการเรียนรู้ 1 แผน รวมทั้งหมด 3 แผน ซึ่งมีความถูกต้องและมีค่าดัชนีความสอดคล้องระหว่างกิจกรรมกับจุดประสงค์ (IOC) เท่ากับ 1.00 ทั้งนี้หน่วยการเรียนรู้และแผนการจัดการเรียนรู้ได้นำเทคนิคเพื่อนช่วยเพื่อน (Peer-Assisted Learning) มาร่วมในการจัดกิจกรรมการเรียนรู้ ทำให้นักเรียนที่มีความบกพร่องทางการเรียนรู้เกิดการเรียนรู้บรรลุตามจุดประสงค์ที่กำหนด และนำไปสู่การพัฒนาทักษะทางสังคม


**2. ผลของการใช้หน่วยการเรียนรู้แบบบูรณาการสาระการงานอาชีพ**

**2.1 พฤติกรรมการพูดคุย ปรึกษาหารือ พูดจาโต้ตอบกับผู้อื่น**

จากการศึกษาพบว่า นักเรียนที่มีความบกพร่องทางการเรียนรู้ทั้ง 3 คน มีค่าเฉลี่ยของความถี่พฤติกรรมการพูดคุยปรึกษาหารือและพูดจาโต้ตอบกับผู้อื่นเพิ่มขึ้นจากระยะเส้นฐาน (A1) ซึ่งมีค่าเฉลี่ย 2.78 ครั้ง เป็น 7.11 ครั้งในระยะให้ตัวแปรจัดกระทำ (B) และเพิ่มขึ้นเป็น 9.55 ครั้งในระยะระงับการให้ตัวแปรจัดกระทำ (A2) (ตารางที่ 1. และรูปที่ 1.)

ตารางที่ 1. ค่าเฉลี่ยของความถี่ของพฤติกรรมการพูดคุย ปรึกษาหารือกัน พูดจาโต้ตอบกับผู้อื่นของนักเรียนที่มี ความบกพร่องทางการเรียนรู้ คนที่ 1-3 ก่อนการใช้หน่วยการเรียนรู้แบบบูรณาการสาระการงานอาชีพ ระหว่างการใช้หน่วยการเรียนรู้แบบบูรณาการสาระการงานอาชีพ และระงับการใช้หน่วยการเรียนรู้แบบบูรณาการสาระการงานอาชีพ

|  |  |  |  |
| --- | --- | --- | --- |
| **ลำดับ** | **ความถี่ของพฤติกรรม**  **การพูดคุย ปรึกษาหารือกัน พูดจาโต้ตอบกับผู้อื่น (ครั้ง)** | | |
| **ค่าเฉลี่ยของพฤติกรรม**  **ระยะเส้นฐาน**  **(A1)** | **ค่าเฉลี่ยของพฤติกรรม**  **ระยะให้ตัวแปรจัดกระทำ (B)** | **ค่าเฉลี่ยของพฤติกรรม**  **ระยะระงับการให้ตัวแปรจัดกระทำ (A2)** |
| นักเรียนคนที่ 1 | 3.00 | 7.33 | 8.00 |
| นักเรียนคนที่ 2 | 2.00 | 6.33 | 10.33 |
| นักเรียนคนที่ 3 | 3.33 | 7.66 | 10.33 |
| ค่าเฉลี่ยของพฤติกรรมทั้ง 3 คน | 2.78 | 7.11 | 9.55 |



รูปที่ 1. กราฟแสดงความถี่ของพฤติกรรมการพูดคุย ปรึกษาหารือกัน พูดจาโต้ตอบกับผู้อื่นของนักเรียนที่มี

ความบกพร่องทางการเรียนรู้ ทั้ง 3 คน


**2.2 พฤติกรรมการปฏิบัติตามกฎกติกาของสังคม**

ผลการวิจัยพบว่า นักเรียนที่มีความบกพร่องทางการเรียนรู้ทั้ง 3 คน มีค่าเฉลี่ยของความถี่พฤติกรรมการปฏิบัติตามกฎกติกาของสังคมเพิ่มขึ้นจากระยะเส้นฐาน (A1) ซึ่งมีค่าเฉลี่ย 2.55 ครั้ง เป็น 7.89 ครั้งในระยะให้ตัวแปรจัดกระทำ (B) และเพิ่มขึ้นเป็น 8.77 ครั้งในระยะระงับการให้ตัวแปรจัดกระทำ (A2) (ตารางที่ 2. และรูปที่ 2.)

นอกจากนี้ ผู้วิจัยได้สังเกตการเปลี่ยนแปลงพฤติกรรมของนักเรียนเป็นรายบุคคล พบว่าหลังการทดลอง นักเรียนทั้ง 3 คนมีการพูดคุยโต้ตอบกับเพื่อนมากขึ้น กล้าแสดงออก ให้ความร่วมมือและปฏิบัติตามกฎกติกามากขึ้น มีความสุขกับการทำกิจกรรมร่วมกับเพื่อน โดยมีเพื่อนคอยให้กำลังใจและตักเตือนเมื่อทำผิดกฎ

ตารางที่ 2. ค่าเฉลี่ยของความถี่ของพฤติกรรมการปฏิบัติตามกฎกติกาของสังคมของนักเรียนที่มีความบกพร่องทางการเรียนรู้ คนที่ 1-3 ก่อนการใช้หน่วยการเรียนรู้แบบบูรณาการสาระการงานอาชีพ ระหว่างการใช้หน่วยการเรียนรู้แบบบูรณาการสาระการงานอาชีพ และระงับการใช้หน่วยการเรียนรู้แบบบูรณาการสาระการงานอาชีพ

|  |  |  |  |
| --- | --- | --- | --- |
| **ลำดับ** | **ความถี่ของพฤติกรรม**  **การปฏิบัติตามกฎกติกาของสังคม (ครั้ง)** | | |
| **ค่าเฉลี่ยของพฤติกรรม**  **ระยะเส้นฐาน**  **(A1)** | **ค่าเฉลี่ยของพฤติกรรม**  **ระยะให้ตัวแปรจัดกระทำ (B)** | **ค่าเฉลี่ยของพฤติกรรม**  **ระยะระงับการให้ตัวแปรจัดกระทำ (A2)** |
| นักเรียนคนที่ 1 | 2.33 | 7.00 | 7.33 |
| นักเรียนคนที่ 2 | 2.67 | 6.67 | 8.33 |
| นักเรียนคนที่ 3 | 2.66 | 10.00 | 10.66 |
| ค่าเฉลี่ยของพฤติกรรมทั้ง 3 คน | 2.55 | 7.89 | 8.77 |



รูปที่ 2. กราฟแสดงความถี่ของพฤติกรรมการปฏิบัติตามกฎกติกาของสังคมของนักเรียนที่มี

ความบกพร่องทางการเรียนรู้ ทั้ง 3 คน

**สรุปผลและอภิปรายผล**

สรุปผล

**การวิจัยเรื่อง การพัฒนาหน่วยการเรียนรู้แบบบูรณาการสาระการงานอาชีพเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ สามารถสรุปผลได้ดังนี้**

**หน่วยการเรียนรู้แบบบูรณาการสาระการงานอาชีพที่พัฒนาขึ้น ประกอบด้วย 3 หน่วยการเรียนรู้ ได้แก่ หน่วยการเรียนรู้เรื่องการทำน้ำฟักทอง การประดิษฐ์ดอกลีลาวดีประดับผนัง และการทำน้ำผลไม้ผสมสมุนไพร โดยแต่ละหน่วยประกอบด้วยแผนการจัดการเรียนรู้** 1 **แผน รวมทั้งหมด** 3 **แผน ที่มีความถูกต้องและมีค่าดัชนีความสอดคล้องระหว่างกิจกรรมกับจุดประสงค์ (**IOC) **เท่ากับ** 1.0 **ทั้งนี้หน่วยการเรียนรู้และแผนการจัดการเรียนรู้มีการนำเทคนิคเพื่อนช่วยเพื่อน (**Peer-Assisted Learning) **มาร่วมในการจัดกิจกรรมการเรียนรู้ ซึ่งช่วยให้นักเรียนที่มีความบกพร่องทางการเรียนรู้เกิดการเรียนรู้และประสบความสำเร็จ นำไปสู่การพัฒนาทักษะทางสังคม**

**ผลของการใช้หน่วยการเรียนรู้แบบบูรณาการสาระการงานอาชีพ พบว่านักเรียนที่มีความบกพร่องทางการเรียนรู้คนที่** 1-3 **มีค่าเฉลี่ยของความถี่ของพฤติกรรมการพูดคุย ปรึกษาหารือกัน พูดจาโต้ตอบกับผู้อื่นเมื่อเปรียบเทียบระยะเส้นฐาน (**A1) **กับระยะให้ตัวแปรจัดกระทำ (**B) **พบว่ามีค่าเฉลี่ยของพฤติกรรมาการพูดคุย ปรึกษาหารือกัน พูดจาโต้ตอบกับผู้อื่น สูงขึ้นเป็น** 7.11 **ครั้ง และเมื่อระงับการให้ตัวแปรจัดกระทำ (**A2) **ค่าเฉลี่ย ของพฤติกรรมาการพูดคุย ปรึกษาหารือกัน พูดจาโต้ตอบกับผู้อื่น สูงขึ้น** 9.55 **ครั้ง และมีค่าเฉลี่ยของความถี่ของพฤติกรรมการปฏิบัติตามกฎกติกาของสังคม ทั้ง 3 คน ในระยะเส้นฐาน (A1) มีค่าเฉลี่ยเท่ากับ 2.55 ครั้ง ระยะให้ตัวแปรจัดกระทำ (B) มีค่าเฉลี่ยเท่ากับ 7.89 ครั้ง และระยะระงับการให้ตัวแปรจัดกระทำ (A2) มีค่าเฉลี่ยเท่ากับ 8.77 ครั้ง ดังนั้น เมื่อเปรียบเทียบระยะเส้นฐาน (A1) กับระยะให้ตัวแปรจัดกระทำ (B) พบว่ามีค่าเฉลี่ยของพฤติกรรมการปฏิบัติตามกฎกติกาของสังคม สูงขึ้นเป็น 7.89 ครั้ง และเมื่อระงับการให้ตัวแปรจัดกระทำ (A2) ค่าเฉลี่ย ของพฤติกรรมการปฏิบัติตามกฎกติกาของสังคม สูงขึ้น 8.77 ครั้ง**

อภิปราย

**การพัฒนาหน่วยการเรียนรู้แบบบูรณาการสาระการงานอาชีพเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ มีค่าเฉลี่ยความถี่ของพฤติกรรมการพูดคุยปรึกษาหารือและพูดจาโต้ตอบกับผู้อื่น รวมถึงพฤติกรรมการปฏิบัติตามกฎกติกาของสังคมเพิ่มขึ้น มีการจัดกิจกรรมโดยนำเทคนิคเพื่อนช่วยเพื่อน (**Peer-Assisted Learning) **มาร่วมในการจัดการเรียนรู้ สอดคล้องกับแนวคิดของ ประนอม คอนแก้ว (**2550) **และ** Kohn and Vajda (1975) **ที่กล่าวว่ากิจกรรมการเรียนรู้แบบเพื่อนช่วยเพื่อนเป็นวิธีการที่เปิดโอกาสให้ผู้เรียนได้ช่วยเหลือและมีปฏิสัมพันธ์กันในการทำกิจกรรม โดยร่วมกันใช้ภาษาในการสื่อสารเพื่อเจรจาหาความหมายด้วยตนเอง ซึ่งสอดคล้องกับผลการวิจัยของ จุฑารัตน์ อ่อนเฉวียง (**2560) **ที่พบว่าการจัดกิจกรรมโดยใช้เทคนิคเพื่อนช่วยเพื่อนช่วยให้นักเรียนที่มีความต้องการจำเป็นพิเศษมีทักษะทางสังคมสูงขึ้น รวมถึงงานวิจัยของ ชาริณี หว้าจีน (**2548) **และ** Laushey and Helin (2000**) ที่พบว่ากิจกรรมกลุ่มเพื่อนช่วยเพื่อนสามารถพัฒนาทักษะทางสังคมของเด็กออทิสติกและเด็กปฐมวัยที่มีภาวะออทิสซึมได้**

**นอกจากนี้ การฝึกทักษะทางสังคมของนักเรียนที่มีความบกพร่องทางการเรียนรู้ในการวิจัยนี้ใช้การบูรณาการเข้ากับการเรียนการสอนตามหลักสูตรปกติ โดยเน้นกระบวนการเรียนการสอนและเทคนิควิธีที่ช่วยให้นักเรียนเกิดทักษะทางสังคมควบคู่ไปกับการเรียนเนื้อหา สอดคล้องกับแนวคิดของ เทียมใจ พิมพ์วงศ์ (**2541) **และงานวิจัยของ พันธ์ทิพย์ นิลพันธ์ (**2558) **ที่พบว่าการจัดกิจกรรมที่เน้นให้ผู้เรียนได้ลงมือปฏิบัติจริง เช่น กิจกรรมประกอบอาหาร สามารถพัฒนาทักษะทางสังคมของนักเรียนที่มีความต้องการพิเศษได้ ทั้งในด้านการสื่อสาร การทำงานเป็นกลุ่ม ความรับผิดชอบ และความคิดสร้างสรรค์ ซึ่งสอดคล้องกับ** Raines (2016) **ที่พบว่ากิจกรรมในชั้นเรียนที่เปิดโอกาสให้นักเรียนที่มีความบกพร่องทางการเรียนรู้ได้ทำงานร่วมกับผู้อื่น ช่วยให้เกิดความมั่นใจและสามารถพัฒนาทักษะทางสังคมได้ดีขึ้น**

**ผลการวิจัยนี้แสดงให้เห็นว่า การพัฒนาหน่วยการเรียนรู้แบบบูรณาการสาระการงานอาชีพที่เน้นให้ผู้เรียนได้ลงมือปฏิบัติกิจกรรมและมีปฏิสัมพันธ์กับเพื่อนในชั้นเรียน โดยนำเทคนิคเพื่อนช่วยเพื่อนมาใช้ในการจัดการเรียนรู้ สามารถช่วยพัฒนาทักษะทางสังคมของนักเรียนที่มีความบกพร่องทางการเรียนรู้ได้ ทั้งในด้านการพูดคุยปรึกษาหารือ การพูดจาโต้ตอบ และการปฏิบัติตามกฎกติกาของสังคม ทั้งนี้เพราะการได้ลงมือปฏิบัติจริงผ่านการทำกิจกรรมที่หลากหลายและได้รับการชี้แนะจากเพื่อน ช่วยให้นักเรียนมีความเข้าใจและปรับตัวเพื่อมีปฏิสัมพันธ์ที่ดีกับผู้อื่นได้มากขึ้น อีกทั้งการได้รับประสบการณ์ตรงและแรงเสริมทางบวกจากการปฏิบัติตามกฎกติกาของสังคมก็ช่วยให้นักเรียนมีแรงจูงใจที่จะพัฒนาทักษะทางสังคมให้ดีขึ้นต่อไป**

**ข้อเสนอแนะ**

**ข้อเสนอแนะในการนำผลวิจัยไปใช้**

1. ครูและผู้ที่เกี่ยวข้องกับการจัดการศึกษาสำหรับนักเรียนที่มีความบกพร่องทางการเรียนรู้ สามารถนำหน่วยการเรียนรู้และแผนการจัดการเรียนรู้ที่พัฒนาขึ้นในงานวิจัยนี้ไปประยุกต์ใช้ในการพัฒนาทักษะทางสังคมให้แก่นักเรียนกลุ่มนี้ได้ โดยปรับเนื้อหาและกิจกรรมให้สอดคล้องกับบริบทและความต้องการของผู้เรียน รวมทั้งบูรณาการเข้ากับการเรียนการสอนในรายวิชาอื่นๆ เพื่อส่งเสริมการนำทักษะไปใช้ในชีวิตประจำวันได้จริง

2. สถานศึกษาและหน่วยงานที่เกี่ยวข้อง ควรสนับสนุนให้มีการอบรมและพัฒนาครูผู้สอนเกี่ยวกับการจัดการเรียนรู้เพื่อพัฒนาทักษะทางสังคม รวมถึงเทคนิคการสอนที่เหมาะสมสำหรับนักเรียนที่มีความบกพร่องทางการเรียนรู้ เพื่อให้ครูมีความรู้ความเข้าใจและสามารถจัดกิจกรรมได้อย่างมีประสิทธิภาพ พร้อมทั้งส่งเสริมการแลกเปลี่ยนเรียนรู้ประสบการณ์และแนวปฏิบัติที่ดีระหว่างครูด้วยกัน

**ข้อเสนอแนะในการวิจัยครั้งต่อไป**

1. ควรมีการศึกษาวิจัยเกี่ยวกับการพัฒนาหน่วยการเรียนรู้หรือกิจกรรมเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ในเนื้อหาวิชาอื่น ๆ หรือในระดับชั้นอื่น ๆ เพิ่มเติม เพื่อขยายผลการวิจัยให้กว้างขึ้น และศึกษาความเป็นไปได้ในการบูรณาการทักษะทางสังคมเข้ากับการพัฒนาทักษะด้านอื่นๆ อย่างเป็นองค์รวม

2. ควรมีการศึกษาปัจจัยหรือเงื่อนไขที่ช่วยส่งเสริมให้การพัฒนาทักษะทางสังคมของนักเรียนที่มีความบกพร่องทางการเรียนรู้ประสบผลสำเร็จมากยิ่งขึ้น เช่น การมีส่วนร่วมของผู้ปกครอง การใช้สื่อและเทคโนโลยีมาช่วยในการจัดการเรียนรู้ เป็นต้น เพื่อให้ได้แนวทางในการพัฒนาผู้เรียนที่มีประสิทธิภาพมากขึ้น และนำมาสร้างเป็นแนวปฏิบัติหรือคู่มือสำหรับครูที่สามารถนำไปใช้ได้จริงในชั้นเรียน

**เอกสารอ้างอิง**

จุฑารัตน์ อ่อนเฉวียง. (2560). กิจกรรมกัดสรรด้านอาชีพโดยใช้เทคนิคเพื่อนช่วยเพื่อนที่ส่งผลต่อทักษะทางสังคมของนักเรียนที่มีความต้องการจำเป็นพิเศษ โรงเรียนวอนนภาศัพท์ จังหวัดชลบุรี. เอกสารประกอบการประชุมทางวิชาการของคุรุสภา ประจำปี 2561, กรุงเทพฯ, คุรุสภา.

ชาริณี หว้าจีน. (2548). การศึกษาทักษะทางสังคมของเด็กออทิสติกในชั้นเรียนร่วมจากการจัดกิจกรรมกลุ่มเพื่อนช่วยเพื่อน [วิทยานิพนธ์ปริญญามหาบัณฑิต]. มหาวิทยาลัยเกษตรศาสตร์.

ชูศรี วงศ์รัตนะ และคณะ. (2545). การวิจัยเพื่อพัฒนาการเรียนรู้ (พิมพ์ครั้งที่ 2). กรุงเทพฯ: เมธีทิป.

บุญชม ศรีสะอาด. (2554). การวิจัยเบื้องต้น (พิมพ์ครั้งที่ 9). กรุงเทพฯ: สุวีริยาสาส์น.

ปิยะธิดา ประทุมศิริ. (2563). การพัฒนาหน่วยการเรียนรู้แบบบูรณาการสาระอาชีพเพื่อพัฒนาทักษะทางสังคมของนักเรียนที่มีความบกพร่องทางการเรียนรู้ [วิทยานิพนธ์ปริญญาศึกษาศาสตรมหาบัณฑิต]. มหาวิทยาลัยขอนแก่น.

ประนอม คอนแก้ว. (2550). การใช้กลวิธีการเรียนรู้แบบเพื่อนช่วยเพื่อนเพื่อพัฒนาทักษะการเคลื่อนไหวทางกาย ในการเล่นวอลเล่ย์บอลของนักเรียนชั้นมัธยมศึกษาปีที่ 1 โรงเรียนเวียงมอกวิทยา [วิทยานิพนธ์ปริญญาศึกษาศาสตรมหาบัณฑิต]. มหาวิทยาลัยเชียงใหม่.

ผดุง อารยะวิญญู. (2544). เด็กที่มีปัญหาในการเรียนรู้. กรุงเทพฯ: รำไทยเพรส.

พันธ์ทิพย์ นิลพันธ์. (2558). การพัฒนาทักษะทางสังคมของนักเรียนออทิสติกด้วยกิจกรรมการประกอบอาหาร. วารสารศึกษาศาสตร์ มหาวิทยาลัยนเรศวร, 17(3), 201-210.

วริศรา จุ้ยดอนกลอย. (2553). การพัฒนาโปรแกรมเสริมสร้างทักษะทางสังคมสำหรับนักเรียนช่วงชั้นที่ 1 ที่มีภาวะสมาธิสั้น. (ปริญญานิพนธ์ สาขาวิชาการศึกษาพิเศษ บัณฑิตวิทยาลัย, มหาวิทยาลัยศรีนครินทร์วิโรฒ).

ศรียา นิยมธรรม. (2546). เด็กที่มีปัญหาทางการเรียนรู้. กรุงเทพฯ: พัฒนาศึกษา.

สำนักบริหารงานการศึกษาพิเศษ. (2552). ประกาศกระทรวงศึกษาธิการ เรื่อง กำหนดประเภทและหลักเกณฑ์ของคนพิการทางการศึกษา พ.ศ. 2552. กรุงเทพฯ: กระทรวงศึกษาธิการ.

สิริพัชร์ เจษฎาวิโรจน์. (2559). การพัฒนาหลักสูตรสถานศึกษา. กรุงเทพฯ: มหาวิทยาลัยรามคำแหง.

เทียมใจ พิมพ์วงศ์. (2541). การศึกษาการสอนแบบบูรณาการในโรงเรียนประถมศึกษา สังกัดสำนักงานคณะกรรมการการประถมศึกษาแห่งชาติ [วิทยานิพนธ์ปริญญาครุศาสตรมหาบัณฑิต]. จุฬาลงกรณ์มหาวิทยาลัย.

Goodwin, C. J. (1995). Research in psychology: Methods and design. John Wiley & Sons.

Kohn, J. J., & Vajda, P. G. (1975). Peer-mediated instruction and small group interaction in the ESL classroom. TESOL Quarterly, 4(9), 379-390.

Laushey, K. M., & Helin, L. J. (2000). Improving social skills of kindergarten children with autism through the training of multiple peers as tutors. Journal of Autism and Developmental Disorders, 30(3), 183-193.

Miller, A. B., Barbetta, P. M., & Heron, T. E. (1994). General procedures of peer tutoring. Retrieved January 26, 2020, from http:/www.ohio-stage.edu/urbanintiative/peertrtoring.theory.htm

Raines, J. C. (2016). Evidence-Based Practice: Towards a Christian Perspective. Retrieved January 27, 2020, from http://works.bepress.com/jim-raines/18/